《半屏列嶂》
清代·卓梦采

东南多胜境，郭外列高峘。乍觉岚屏展，应知嶂画难。

雾崖披半岚，冰岭裂层峦。玉笋形全肖，芙蓉影似刓。

仙鬟欹汉表，佛髻缺云端。岂少为山篑，偏宜侧面看。

开窗疑隐现，排闼杂青丹。蜡屐如堪陟，登临纵大观。

作者简介：卓梦采，字狷夫，凤山人。庠生。性孝友，方正自持，精医济人。清康熙六十年（1721）朱一贵陷县治，慕卓氏之名，致之再三，坚辞不肯赴。挈家遁鼓山匝月，吟咏自娱，且散家赀给戚族里邻，以资口粮。知县陈志泰高其行谊，赠「儒林芳标」匾额。享年八十。子肇昌，领乡荐；孙列胶庠